**Nagovor predsednika Državnega sveta Mitje Bervarja na predstavitvi knjige dr. Jasne Murgel »Vodnik po pravicah otrok s posebnimi potrebami«**

(7. januar 2015)

Spoštovana avtorica knjige dr. Jasna Murgel,spoštovana varuhinja ga. Vlasta Nussdorfer, spoštovani visoki gostje, spoštovani poslanci DZ.

Za življenje so potrebna osnovna znanja in Sokrat je zapisal: *»Obstaja samo eno dobro: znanje, in samo eno zlo: nevednost«* To še kako zelo velja za področje prava, saj ima lahko njegovo nepoznavanje zelo negativne posledice.

Tudi če je neko področje formalno-pravno korektno urejeno, to še zdaleč ne pomeni, da temu sledi tudi družbena praksa. Zato se je treba priročnikov, ki skušajo pravo, pravice, dolžnosti oz. ureditev nekega konkretnega področja približati laičnim uporabnikom, vselej iskreno razveseliti. Še posebej v primeru, ko se ti nanašajo na najranljivejšo skupino - otroke s posebnimi potrebami.

Z izpopolnjenim vodnikom izpod peresa poslanke Državnega zbora dr. Jasne Murgel preprosto ne more biti več izgovorov za nevednost na tem sicer zelo občutljivem področju. Starši otrok s posebnimi potrebami imajo na ta način bistveno lažjo in hitrejšo pot, ko gre za uveljavljanje pravic, otroci pa posledično več možnosti, da bodo živeli dostojno življenje.

Posebej me veseli, da smo državni svetniki že večkrat uspeli najti skupen jezik s civilno družbo,ko gre za skrb za uresničevanje pravic oseb s posebnimi potrebami in da nam je skupaj že uspelo približati problematiko ključnim političnim odločevalcem, kot tudi širši javnosti. Kot primer naj omenim lanski 3. december - mednarodni dan invalidov, ki smo ga v Državnem svetu obeležili z javnim posvetom.

V Državnem svetu si želimo, da bi problematiko ljudi s posebnimi potrebami obravnavali celovito, in sicer kontunuirano od otroštva, vzgoje in izobraževanja, do dela in zaposlitve ter varstva starejših oseb s posebnimi potrebami.

Iskrena prizadevanja dr. Jasne Murgelj so pomemben prispevek k boljšemu položaju otrok s posebnimi potrebami pri nas. Vsi skupaj si lahko le želimo, da bi s svojim strokovnim in publicističnim delom na tem področju tudi nadaljevala.

Hvala za besedo.